**Informācija ārpusģimenes aprūpes atbalsta centra reģistrēšanai**

Biedrība, nodibinājums vai komersants, kas atbilstoši Ministru kabineta 2018.gada 26.jūnija noteikumiem Nr.355 “Ārpusģimenes aprūpes atbalsta centra noteikumi” (turpmāk – noteikumi Nr.355) vēlas reģistrēt ārpusģimenes atbalsta centru (turpmāk – iesniedzējs), iesniedz Labklājības ministrijā iesniegumu, kurā norāda:

1) iesniedzēja reģistrācijas numuru, juridisko adresi, kontaktinformāciju, tīmekļa vietni un darbības vietas adresi;

2) reģistrējamā ārpusģimenes aprūpes atbalsta centra (turpmāk – atbalsta centrs) nosaukumu, kontaktinformāciju, tīmekļa vietni un darbības vietas adresi (faktiskās pakalpojumu sniegšanas vietas adresi); ja paredzēts veidot vairākus atbalsta centrus, šo informāciju norāda par katru centru atsevišķi un papildus norāda šo struktūrvienības reģistrācijas numuru Valsts ieņēmumu dienestā.

Iesniegumam pievieno:

1. nodomu protokolu ar vismaz vienu pašvaldību par plānoto sadarbību ar (ja paredzēts veidot vairākus atbalsta centrus, katram atbalsta centram atsevišķs nodomu protokols par sadarbību ar pašvaldību);
2. atbalsta centra izveidošanas un pakalpojumu sniegšanas aprakstu, tai skaitā par pakalpojumu sniegšanas vietu skaitu. Aprakstā iekļauj informāciju par atbalsta centra plānoto darbības teritoriju, darba laiku, 24/7 darbības nodrošināšanu, sadarbību ar bāriņtiesām un sociālajiem dienestiem resursu piesaistei bērnam, noteikumu Nr.355 12.punktā minēto prasību īstenošanu un nodrošināšanu (piemēram, kur plānots sniegt, kā organizēs un īstenos pakalpojumus, kā tiks piesaistītas jaunas audžuģimenes, specializētas audžuģimenes, aizbildņi, adoptētāji un viesģimenes u.c), par sadarbību ar specializētajām audžuģimenēm (kā tiek plānota atlīdzības par specializētās audžuģimenes pienākumu pildīšanu un vienreizējās mājokļa iekārtošanas kompensācijas piešķiršana, izmaksa, lēmumu pieņemšana, kontrole par pieņemto lēmumu izpildi).
3. apliecinājumu, ka atbalsta centra darbībā tiks piesaistīti kvalificēti speciālisti: vismaz viens sociālais darbinieks un viens psihologs, ka piesaistītajiem speciālistiem ir vismaz 3 gadu pieredze darbā ar bērniem un ģimenēm pēdējo 5 gadu laikā, ka piesaistītie speciālisti atbilst Bērnu tiesību aizsardzības likumā noteiktajām prasībām, papildus - psihologi atbilst Psihologu likumā noteiktajām prasībām. Apliecinājumā norāda vai nu esošo darbinieku sarakstu vai pievieno vienošanās ar speciālistiem, ka tie uzsāks darbu atbalsta centrā pēc tā reģistrācijas. Visiem speciālistiem norāda informāciju par iegūto kvalifikāciju (izglītība, pieredze).
4. Apliecinājumu, ka telpas, kurās plānots sniegt atbalsta centra pakalpojumus, ir piemērotas atbilstoši to lietošanas mērķim. Apliecinājumā apraksta telpas, kurās tiks nodrošināta pakalpojumu sniegšana, kā arī norāda, kur tiks glabātas klientu lietas, kā tiks nodrošināta konfidencialitāte, kur tiks organizētas grupu nodarbības, psihologa konsultācijas, vai bērniem ir paredzēta atbilstoša vieta rotaļām un vides pieejamība māmiņām ar bērnu ratiem, personām ar invaliditāti. Ieteicams pievienot telpu attēlus, telpu plānu, vienošanos vai līgumu ar izīrētāju par telpu nomu, vai īpašuma tiesību apliecinošus dokumentus.

*Vēršam uzmanību, ka:*

1. *atbalsta centra speciālists, kurš pieņems lēmumus par atlīdzības un vienreizējas mājokļa iekārtošanas kompensācijas piešķiršanu specializētām audžuģimenēm, pildīs valsts deleģēto uzdevumu un būs valsts amatpersona likuma „Par interešu konflikta novēršanu valsts amatpersonu darbībā”, kura atbilstoši Ministru kabineta 2002.gada 22.oktobra noteikumiem Nr.478 “Kārtība, kādā aizpildāmas, iesniedzamas, reģistrējamas un glabājamas valsts amatpersonu deklarācijas un aizpildāmi un iesniedzami valsts amatpersonu saraksti” būs jāreģistrē Valsts ieņēmumu dienestā kā valsts amatpersona un kurai būs jāiesniedz valsts amatpersonas deklarācija;*
2. *ja vienam iesniedzējam tiks reģistrēti vairāki atbalsta centri, tad savlaicīgi jāplāno, ka atskaišu iesniegšana, datu uzkrāšana (statistika, grāmatvedība u.c.) būs jāveic par katru atbalsta centru atsevišķi.*